A Bizottság 2191/93/EGK rendelete

(1993. július 27.)

a hasított kifejlett marhák közösségi osztályozási rendszere alkalmazási körének kiterjesztéséről szóló 1186/90/EGK tanácsi rendelet alkalmazására vonatkozó részletes szabályok megállapításáról szóló 344/91/EGK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a hasított kifejlett marhák közösségi osztályozási rendszere alkalmazási körének kiterjesztéséről szóló, 1990. május 7-i, 1186/90/EGK tanácsi rendeletre [1] és különösen annak 2. cikkére,

mivel a 3087/91/EGK rendelettel [2] módosított, a hasított kifejlett marhák közösségi osztályozási rendszere alkalmazási körének kiterjesztéséről szóló, 1990. május 7-i 1186/90/EGK tanácsi rendelet alkalmazására vonatkozó részletes szabályok megállapításáról szóló, 1991. február 13-i, 344/91/EGK bizottsági rendelet [3] megállapítja a hasított testek és hasított féltestek azonosításának szabályait; mivel a tapasztalatok alapján ezeket a szabályokat ki kell egészíteni az alkalmazandó elhelyezésekre, az azonosítás és az azonosítás ellenőrzésének időpontjára, az azonosításnak a Közösségen belüli kereskedelem során történő fenntartására, az alosztályokra és a kategóriák bontására alkalmazandó szimbólumokra vonatkozó szabályokkal; mivel ezen túlmenően a minősítés eredményének az állatok szállítójával, illetve a vágási műveletekért felelős személlyel történő közlésére vonatkozóan betartandó szabályokat meg kell határozni annak érdekében, hogy a hasított testek árát indokolni lehessen, és a termelőket ösztönözzék, hogy a magasabb minősítési osztály elérésére való törekvéssel javítsák a leadott állatok minőségét;

mivel az e rendeletben foglalt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 344/91/EGK tanácsi rendelet a következőképpen módosul:

1. az 1. cikkben:

a) az (1) bekezdés második albekezdésének első mondata helyébe a következő rendelkezés lép:

"Ezt a megjelölést a hasított test külső felületére való bélyegzés útján kell végezni letörölhetetlen és nem mérgező tinta használatával, olyan módszert alkalmazva, amelyet az illetékes nemzeti hatóságok jóváhagytak; a betűk, illetve számok magassága két centiméternél kisebb nem lehet.";

b) az (1) bekezdés második albekezdésének utolsó mondata helyébe a következő rendelkezés lép:

"A tagállamok azonban az egyes negyedeken más elhelyezéseket is meghatározhatnak, feltéve, hogy ezen elhelyezések a hasított test külső felületén helyezkednek el, és hogy erről a Bizottságot előzetesen értesítik.";

c) az (2) bekezdés első albekezdésének első mondata helyébe a következő rendelkezés lép:

"(2) A tagállamok a 859/89/EGK rendelet 4. cikke (3) bekezdésének c) és d) alpontja, valamint a 3445/90/EGK [4] bizottsági rendelet 2. cikke (2) bekezdésének sérelme nélkül engedélyezhetik a jelölés címkék használatával való helyettesítését az alábbi feltételek betartása mellett:";

d) a (2) bekezdés negyedik francia bekezdése helyébe a következő rendelkezés lép:

"– a címkéknek hamisítás és letépés ellen védettnek kell lenniük és az (1) bekezdésben meghatározott helyeken kell azokat minden egyes negyedre jó erősen rögzíteni.";

e) a (2) bekezdést követően a szöveg a következő bekezdéssel egészül ki:

"(2a) A minősítést és az azonosítást a vágási műveletek elkezdését követően legkésőbb egy órán belül el kell végezni";

f) a (3) bekezdés a következő albekezdéssel egészül ki:

"A tagállamok különösen arra vonatkozóan teszik meg a megfelelő lépéseket, hogy biztosítsák ennek a rendelkezésnek a betartását a Közösségen belüli kereskedelem során.";

g) a (4) bekezdés a következő albekezdéssel egészül ki:

"Az alosztályok, illetve szükség esetén a kategóriák kor szerinti lebontásának jelölése a minősítésre használtaktól eltérő szimbólumokkal történik.";

h) a szöveg a következő bekezdéssel egészül ki:

"(5) Az 1186/90/EGK rendelet 1. cikke (2) bekezdésében hivatkozott minősítési eredmények közlésének céljából a húsossági és faggyússági osztályokat, valamint a kategóriát a számlán vagy az ahhoz csatolt dokumentumon a szállítónak, vagy ha ő nem elérhető, a vágási műveletért felelős természetes vagy jogi személynek címezve a közösségi jogrendszerben kifejezetten erre a célra rendelt szimbólumok felhasználásával fel kell tüntetni.";

2. a 3. cikkben:

a) a (2) bekezdés első albekezdésének első mondata helyébe a következő rendelkezés lép:

"(2) Az 1186/90/EGK rendelet 1. cikkében tárgyalt létesítményekben a minősítést és az azonosítást egy, a vágóhídtól független szerv előzetes értesítés nélkül a helyszínen ellenőrzi.";

b) a (2) bekezdés második albekezdésének első mondata helyébe a következő rendelkezés lép:

"Ha az ellenőrzésért felelős szerv megegyezik a minősítésért, illetve azonosításért felelős szervvel, vagy ha az nem tartozik semmilyen állami szerv joghatósága alá, az előző albekezdésben előírt ellenőrzéseket ugyanazokkal a feltételekkel, valamely állami szerv személyes felügyelete mellett és évente legalább egyszer kell elvégezni."

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

1993. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. július 27-én.

a Bizottság részéről

René Steichen

a Bizottság tagja

[1] HL L 119., 1990.5.11., 32. o.

[2] HL L 291., 1991.10.23., 15. o.

[3] HL L 41., 1991.2.14., 15. o.

[4] HL L 333., 1990.11.30., 30. o.

--------------------------------------------------